Perussuomalaisten kansanedustaja Jari Ronkainen paheksuu Vuoden homo -tittelin myöntämistä 15-vuotiaalle Turun kaupunginteatterin näyttelijälle Tuure Boeliukselle. Boelius tunnetaan Tom of Finland -näytelmän roolinsa lisäksi Youtube-videoistaan. Palkinnon luovutti torstaina Helsingin hiippakunnan piispa Irja Askola.

Asiasta blogissaan tänään lauantaina kirjoittavaa hollolalaista Ronkaista kummastuttaa, ettei yksikään lastensuojelutaho ole ottanut kantaa Boeliuksen nimitykseen.

- Väestöliitto esimerkiksi ilmoittaa nettisivuillaan, että "tärkein lapsen seksuaalinen oikeus on saada kehittyä omassa tahdissa ja häiritsemättä, tuettuna ja suojattuna omanlaiseen seksuaalisuuteen" Minkäläista rauhaa tarjoaa julkinen vähemmistöseksuaalisuuden korostaminen samalla, kun kauhaansa soppaan työntää vanhoillisen uskonnollisen yhteisön johtaja papinasussaan? Tilanteesta välittyy hyvin ristiriistainen kuva, Ronkainen kirjoittaa blogissaan.

Kansanedustaja aikoo hakea tapaukseen kannan lapsiasiavaltuutetulta.

- Olen sitä mieltä, että tilaisuudessa olisi sen luonteen vuoksi pitänyt olla 18 vuoden ikäraja ehdokkaissa. Viikonlopun jälkeen tulen olemaan lapsiasiavaltuutettuun yhteydessä selvittääkseni, onko tässä asiassa toimittu lain ja hyvän maun puitteissa, Ronkainen toteaa.

Linkki kansanedustaja Jari Ronkaisen blogiin: http://jarironkainen.fi/lapsesta-vuoden-homo-2016/